መንግስቲ ሓደ ነገር ንክገብር ኢና ንፅበ። ኣብኡ ዘለዉ ደቅና እንታይ ዕድል ከምዘጋጥሞም ኣይፍለጠን። ዝሓዝናሎም ነገር የብልናን፡ ምኽንያቱ ደቅና ኣብ ትግራይ ጥራሕ ኣይኮኑን ዝነብሩ" ክብላ ንመፃኢ ዘለወን ስግኣት ይገልፃ። ካብቶም ዝተቐተሉ ሰለስተ ሰባት ብተወሳኺ፡ ሓደ ናብ ሕክምና ከምዝተወሰደ፡ ምስክር ዓይኒ ትማሊ ንቢቢሲ ገሊጹ። በቲ ዝተፈጠረ ኩነታት ብሄር ተኮር ጥቕዓት ይበጽሕ ከምዘሎ ዝገለጸ እንትኾን፡ ዝምልከቶም ኣካላት ምትሕብባር ክገብሩልና ይግባእ ክብል ሓቲቱ። ሽሙ ክገልፅ ዘይደለየ ዘዘራብናዮ ውልቀ ሰብ፡ እዚ መጥቃዕቲ ኣብ ከተማ ብዝነብር ሰብ፡ ብሽም ተጋሩ ኣብ ልዕሊ ተወለድቲ ትግራይ ዝተፈፀመ ከምዝኾነ ይገልፅ። "እዚ መጥቃዕቲ፡ ኣብ ከተማ ብዝነበር ሰብ ብድንገት እዩ ተላዒሉ። ተጋሩ እዮም ዝተብሃሉ ሰባት እንትርከቡ ሰባት ሱቕ ኢልካ ምጭፍላቕ እዩ" ይብል። "ሕዚ ሰብ ተቐቲሉና ኣሎ። ንገብሮ ጨኒቑና እዩ ዘሎ። ዛጊድ ሰለስተ ሰባት ተቐቲሎም፡ እቲ ሓደ ድማ ኣብ ሆስፒታል እዩ ዝርከብ" ኢሉና። ኣብቲ እዋን፡ " ኣካላት ፀጥታ ዋላ እኳ እንተነበሩ፡ ዝገበርዎ ነገር ኣይነበረን፡ ሬሳ ወዲቑ እውን ዘልዕሎ ሰብ እዩ ተስኢኑ" ክብል ንቢቢሲ ሓቢሩ። ኣብ ባቲን ኣሶሳን ኣብ ልዕሊ ህይወት ሰብን ንብረትን ጉድኣት በፂሑ ኣብ ቡኖ በደሌ እንታይ እዩ ኣጋጢሙ?
